text: Vinduesfabrik genopstår med ny ejer
  27 februar 2011 kl. 14.38
  For få dage siden gik Vrøgum Vinduer i Oksbøl konkurs og næsten 60 personer mistede deres arbejde.
  Nu genopstår produktionen med nyt navn og ny ejer som Vrøgum-Svarre A/S, der starter produktionen allerede tirsdag.
  Driften af Vrøgum-Svarre A/S vil foregå med udgangspunkt i Vrøgum Vinduers hidtidige rammer på Industrivej 1 i Oksbøl.
  Det er Vrøgums Vinduers administerende direktør gennem det seneste halve år, Frans Vindbjerg, der har købt aktiviteter og ordrer ud af konkursboet og sammen med investorer startet et nyt firma. 
  - Vi starter op med en stor ordrebeholdning, og retter straks fokus mod at få alle ordrer leveret til tiden. Vi er begyndt at søge efter arbejdskraft, også blandt de fritstillede medarbejdere fra Vrøgum A/S, siger Frans Vindbjerg til TV SYD.
  